Писмо на МЗ във връзка със случаи на пневмония, свързани вероятно с нов Коронавирус в Ухан, Китай – изх. № 16 – 00 – 4/15.01.2020г.

По данни на Европейския център за контрол на заболяванията (ЕЦКЗ), Стокхолм на 31 декември 2019 г. здравните власти в град Ухан, административен център на провинция Хубей, Китай информираха за взрив от 27 случая на пневмония с неясна етиология сред лица, посетили пазара за продажба на риба и животни - Wuhan's South China Seafood City market. Заболелите са c. оплаквания от треска, диспнея и рентгенографски данни за двустранни белодробни инфилтративни лезии, като до 5 януари 2020 г. техният брой е достигнал 59, седем от които са в критично състояние. Предприети са мерки по изолация на болните, издирване на контактни лица, затваряне и дезинфекциране на пазара.
Според китайските власти не се наблюдава предаване на инфекцията от човек на човек, както и няма случаи сред здравните работници.
Проведените лабораторни изследвания изключват като причинители сезонните грипни вируси, вирусите на птичия грип, аденовируси, коронавируси, причиняващи Тежък остър респираторен синдром (SARS) и Близкоизточен респираторен синдром (MERS).
Въз основа на медийна публикация, Европейският център за контрол на заболяванията, съобщава, че по данни на член на Китайската инженерна академия е дешифрирана генетичната последователност (секвенция) на причинителя на случаите
и вероятно се касае за нов коронавирус, открит в кръвните проби и слюнката на 15 от развилите заболяването.
Причините за избухването на заразата обаче все още са неясни. Изясняването на всички обстоятелства около разпространението на вируса продължава, като е необходимо допълнително събиране на информация по отношение на етиологията, експозицията, епидемиологичните данни, изготвяне на дефиниции на случаите и др.
По информация от СЗО, през последната седмица лица със симптоми на пневмония и данни за пътуване до Ухан са идентифицирани на международни летища.
Поради създадената епидемична обстановка и отчитайки факта за наличие на директни полети от Ухан до Париж, Лондон и Рим в рамките на Европейския съюз, както и предстоящото отбелязване на Китайската Нова година в края на януари, ЕЦКЗ препоръчва на пътуващите до Ухан да избягват посещение на пазари за животни и птици, както и контакт с животни, особено домашни птици и техните екскременти; да спазват добри хигиенни практики при измиване на ръце и приготвяне и консумация на храни.
Пътуващи с данни за респираторни оплаквания, които се завръщат от Ухан или са пътували до Китай и са престояли в Ухан, трябва да потърсят медицинска помощ като информират медицинските специалисти за своето пътуване.
ЕЦКЗ напомня, че поради настоящата висока интензивност на сезонния грип в Китай, пътуващите е препоръчително да се имунизират с грипна ваксина поне две седмици преди пътуването, за да се предотврати тежко заболяване, в съответствие с националните и международни препоръки.
Също така, въз основа на наличната информация се счита, че прилагането на стандартни мерки за профилактика и контрол на инфекциите в съчетание с подходящи хигиенни мерки е достатъчно при идентифициране на случаи на новото заболяване в страните от ЕС. Изолацията на заболелите и употребата на подходящи лични предпазни мерки, в съответствие с националните препоръки допълнително ще сведе до минимум риска от предаване на инфекцията, свързано с медицинското обслужване.
Предвид гореизложената епидемична ситуация е необходимо провеждане на насочена епидемична анамнеза при пациенти с треска и остри респираторни заболявания или пневмония, пристигащи от засегнатите територии. Настоящата грипна епидемия в Югоизточна Азия може да доведе до нарастване на случаите с респираторни оплаквания и пневмония, без връзка с гореописаната епидемична ситуация. Ето защо е важно при пътуващи, завърнали се от Китай с престой в Ухан, заболели със съмнение за вирусна пневмония или пневмония с неясна етиология да се започне адекватно лабораторно изследване за отхвърляне на други микроорганизми като етиологични причинители. Също така, случаите трябва незабавно да се съобщават в Регионалните здравни инспекции за провеждане на епидемиологично проучване и предприемане на противоепидемични мерки.
При промяна в ситуацията своевременно ще бъде допълнително публикувана актуална информация и препоръки на електронната страница на РЗИ Бургас.